LIT ตั้งเป้าพอร์ตสินเชื่อปีนี้แตะ 1.15 พันลบ. คุม NPL ไม่เกิน 2% ต่ำกว่าอุตฯ
LIT ตั้งเป้าพอร์ตสินเชื่อปีนี้แตะ 1.15 พันลบ. คุม NPL ไม่เกิน 2% ต่ำกว่าอุตฯ
8 พ.ค. 2558

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า บริษัทคาดว่าปีนี้สินเชื่อน่าจะแตะที่ระดับ 1,150 ล้านบาท และได้เตรียมแผนรองรับไว้แล้ว โดยเตรียมออกหุ้นกู้ในวงเงินประมาณ 500 ล้านบาท ซึ่งอยู่ระหว่างการพิจารณาความเหมาะสมของช่วงเวลาการออกหุ้นกู้เพื่อให้ได้ต้นทุนที่ถูกที่สุด
ปีนี้บริษัทจะเริ่มปรับสัดส่วนพอร์ตสินเชื่อ โดยสินเชื่อภาคเอกชนเพิ่มเป็น 30% ภาครัฐ 70% จากเดิมสัดส่วนสินเชื่อภาคเอกชนอยู่ที่ 20% ภาครัฐอยู่ที่ 80% และเร่งขยายความร่วมมือกับพันธมิตร เพื่อปล่อยสินเชื่อเช่าซื้อนอกเหนือจากสินค้าไอที
สำหรับพอร์ตสินเชื่อรวมในไตรมาส 1/58 อยู่ที่ 912.89 ล้านบาท เพิ่มขึ้น 6.3% จากสิ้นปีที่ผ่านมามีพอร์ตสินเชื่อรวมอยู่ที่ 859.04 ล้านบาท และแนวโน้มในช่วงที่เหลือของปีนี้คาดว่าจะขยายตัวอย่างต่อเนื่อง ทำให้มั่นใจว่ารายได้และกำไรของบริษัทในปีนี้จะเติบโตไม่ต่ำกว่า 30% ตามแผนที่วางไว้
นอกจากนี้ บริษัทวางเป้าหมายจะรักษาระดับหนี้ที่ไม่ก่อให้เกิดรายได้(NPL) ไม่เกิน 2% ของสินเชื่อรวม หลังยอด NPL ล่าสุดอยู่ในระดับต่ำกว่า 2% เท่านั้น เมื่อเทียบกับค่าเฉลี่ยของอุตสาหกรรมอยู่ที่ 3-4% เนื่องจากมีทีมงานที่มีความเชี่ยวชาญในการดำเนินธุรกิจ และมีการบริหารความเสี่ยงที่มีประสิทธิภาพ ทำให้สามารถสกรีนลูกค้าที่มีศักยภาพได้
ขณะที่ในไตรมาส 1/58 บริษัทมีรายได้รวม 42.7 ล้านบาท เพิ่มขึ้น 56% เมื่อเทียบกับช่วงเดียวกันของปีก่อน และมีกำไรสุทธิ 15.67 ล้านบาท เพิ่มขึ้น 72% เทียบกับช่วงเดียวกันของปีก่อน โดยได้รับปัจจัยหนุนจากการที่รัฐบาลเร่งหน่วยงานภาครัฐใช้จ่ายงบประมาณประจำปี 58 ที่ยังค้างท่อ เพื่อกระตุ้นเศรษฐกิจ และเชื่อว่าในช่วงจากนี้ไปการลงทุนภาครัฐจะขยายตัวอย่างต่อเนื่อง ทำให้ผู้ประกอบการวิสาหกิจขนาดกลางและย่อม (เอสเอ็มอี) ที่เป็นคู่ค้าภาครัฐ มีความต้องการสินเชื่อแฟคตอริ่งมากขึ้น และเข้ามาติดต่อขอรับสินเชื่อกับบริษัท เนื่องจากมีจุดแข็งในการปล่อยสินเชื่อเอสเอ็มอี อนุมัติเงินกู้ให้ลูกค้าได้รวดเร็ว ให้วงเงินสูง และที่สำคัญไม่จำเป็นต้องมีหลักทรัพย์ค้ำประกัน